
Αρκαλοχώρι, 24/ 08 /2026
Προς: ΜΜΕ
ΔΕΛΤΙΟ ΤΥΠΟΥ


Δήμαρχος Μινώα Πεδιάδας Βασίλης Κεγκέρογλου: Ζητάμε αποζημίωση για την απώλεια εσόδων του Δήμου Μινώα Πεδιάδας ανάλογη με αυτήν που δόθηκε για τον ίδιο λόγο στον ΔΑΗΚ

Το πρώτο βήμα για την καταβολή αποζημίωσης από την 24μηνη μετάθεση της έναρξης λειτουργίας του Νέου Διεθνούς Αερολιμένα Ηρακλείου Κρήτης, κάνει ο Δήμαρχος Μινώα Πεδιάδας Βασίλης Κεγκέρογλου, με επιστολή που απέστειλε στο Υπουργείο Υποδομών και Μεταφορών. Πιο συγκεκριμένα, ο Δήμαρχος ζητάει τον πλήρη οικονομικό φάκελο για τον υπολογισμό της απώλειας εσόδων της Εταιρείας Αεροδρομίου, προκειμένου να προσδιοριστεί και η ζημία του Δήμου από την μετάθεση της έναρξης λειτουργίας του Νέου Διεθνούς Αερολιμένα Ηρακλείου Κρήτης, στις 6 Φεβρουαρίου 2027. 

Η εξέλιξη αυτή προκύπτει, με δεδομένο ότι η καθυστέρηση στην έναρξη λειτουργίας του αεροδρομίου Καστελίου, έχει άμεση οικονομική συνέπεια και για το Δήμο Μινώα Πεδιάδας. Βάσει της Σύμβασης Παραχώρησης, προβλέπεται η καταβολή Αντισταθμιστικού Ανταλλάγματος ίσου με ποσοστό 2% επί των προβλεπόμενων στη Σύμβαση εσόδων, εκ του οποίου το 50% (ποσοστό 1%) διατίθεται απευθείας στο Δήμο Μινώα Πεδιάδας, που σύμφωνα με την έκθεση του Γενικού Λογιστηρίου του Κράτους αρ. 138/9/2019 για τη σύμβαση παραχώρησης, υπολογίζεται για τα 29 χρόνια σε 114,8 εκ ευρώ, σύμφωνα με τα αρχικά στοιχεία του 2019 και ετησίως σε 3.958.620,069 ευρώ με το 1% να αντιστοιχεί σε 1.979.310,034 €!

Ο Δήμαρχος ζητά, να χορηγηθούν σε ηλεκτρονική μορφή, αντίγραφα εγγράφων και στοιχείων που αφορούν:

-Την επιστολή της ΔΑΗΚ Α.Ε., μαζί με όλα τα συνημμένα, παραρτήματα, πίνακες και φύλλα υπολογισμού που τη συνοδεύουν, σχετικά με την εκτίμηση της απώλειας εσόδων από τη 24μηνη μετάθεση της έναρξης λειτουργίας.
-Τη Συμφωνία Αποζημίωσης της 31.12.2024, στο σύνολό της, μαζί με όλα τα παραρτήματά της.
-Την επιστολή της ΔΑΗΚ Α.Ε., μαζί με τα οικονομικά στοιχεία, τους πίνακες και τα φύλλα υπολογισμού βάσει των οποίων προέκυψε η εκτιμώμενη αποζημίωση των 121.489.424,00 ευρώ για απώλεια εσόδων.
-Την επιστολή/πιστοποίηση της ΔΑΗΚ Α.Ε., μαζί με τα στοιχεία και τα αναλυτικά φύλλα υπολογισμού βάσει των οποίων προέκυψε το ποσό των 39.737.290,00 ευρώ.
-Το εγκεκριμένο Χρηματοοικονομικό Μοντέλο της Σύμβασης Παραχώρησης που ίσχυε κατά την υπογραφή της Συμφωνίας Αποζημίωσης της 31.12.2024, ιδίως ως προς τα προβλεπόμενα έσοδα της Εταιρείας Αεροδρομίου και τον υπολογισμό της απώλειας εσόδων για την περίοδο 06.02.2025–06.02.2027.
-Αναλυτικό πίνακα με τα προβλεπόμενα συνολικά έσοδα εκμετάλλευσης της Εταιρείας Αεροδρομίου για τις περιόδους:
06.02.2025–05.02.2026
06.02.2026–05.02.2027
-Αναλυτικά στοιχεία για το ΤΕΑΑ (Τέλος Εκσυγχρονισμού και Ανάπτυξης Αερολιμένων) που ελήφθη υπόψη στον υπολογισμό της αποζημίωσης και ειδικότερα το ποσό που προβλεπόταν ή εκτιμήθηκε για την 24μηνη περίοδο, το ποσό που αναλογεί στη ΔΑΗΚ Α.Ε. και τον τρόπο με τον οποίο αυτό συνυπολογίστηκε ή αφαιρέθηκε από την αποζημίωση.
-Κάθε επικαιροποίηση, αναθεώρηση ή τροποποίηση του Χρηματοοικονομικού Μοντέλου που χρησιμοποιήθηκε για τον υπολογισμό της απώλειας εσόδων της ΔΑΗΚ Α.Ε. λόγω της 24μηνης μετάθεσης της έναρξης λειτουργίας.

«Τα παραπάνω στοιχεία ζητούνται προκειμένου ο Δήμος Μινώα Πεδιάδας να προσδιορίσει με ακρίβεια τις οικονομικές συνέπειες που επιφέρει η 24μηνη μετάθεση της έναρξης της Περιόδου Λειτουργίας στα έσοδα που προβλέπονται υπέρ αυτού από την παρ. 4.1.3 της Σύμβασης Παραχώρησης και να ασκήσει τα νόμιμα και συμβατικά δικαιώματά του. Ο Δήμος Μινώα Πεδιάδας επιφυλάσσεται ρητά για την άσκηση κάθε νόμιμου και συμβατικού δικαιώματός του σε σχέση με την εφαρμογή της Σύμβασης Παραχώρησης και τις οικονομικές συνέπειες της 24μηνης μετάθεσης της έναρξης λειτουργίας του νέου αεροδρομίου" αναφέρει χαρακτηριστικά ο Δήμαρχος Μινώα Πεδιάδας στην επιστολή του.


ΓΡΑΦΕΙΟ ΔΗΜΑΡΧΟΥ

